Oleg Pastier

Oleg Pastier (* 17. apríl 1952, Tekovská Nová Ves – † 15. marec 2018) bol slovenský básnik, publicista, vydavateľ a disident.

 Životopis 
Narodil sa v Tekovskej Novej Vsi, dnes časti obce Nová Dedina v okrese Levice. Absolvoval strednú všeobecnovzdelávaciu školu v Nitre, kde až do maturity žil s rodičmi. Jeho otec bol dekanom Pedagogickej fakulty v Nitre (dnes súčasť UKF), odkiaľ však musel v roku 1970 odísť potom, čo sa postavil proti vpádu vojsk Varšavskej zmluvy z roku 1968. Táto udalosť dospievajúceho študenta výrazne ovplyvnila; normalizačnú spoločnosť odvtedy vnímal ako niečo, čo s jeho pohľadom na svet nie je zlučiteľné. Získal zlý kádrový profil a pôsobil v rozličných robotníckych zamestnaniach.

V druhej polovici 70. rokov stretol v Bratislave skupinu otvorene mysliacich ľudí – Vladimíra Archleba, Igora Kalného, Jána Budaja, Františka Mikloška, výtvarníkov Milana Bočkaya a Kláru Bočkayovú, Otisa Lauberta, Vladimíra Havrillu a ďalších umelcov. V 80. rokoch 20. storočia začal v disente získavať vydavateľské skúsenosti. Najprv sa venoval jednorazovým textom ako Solženicynova prednáška alebo esej disidenta Milana Šimečku, postupne sa však uňho začalo zbierať stále viac prác, ku ktorým sa oficiálne nedalo dostať. Vydával ich v samizdatových časopisoch Kontakt, Fragment a Fragment K.

Počas Nežnej revolúcie stál pri zrode občianskeho hnutia Verejnosť proti násiliu (VPN), 19. novembra 1989, po prvom protestnom mítingu v priestoroch Umeleckej besedy v Bratislave, sa spolu s Martinom Šimečkom, Jánom Budajom a Milošom Žiakom zúčastnil stretnutia v byte Jána Langoša, na ktorom vznikol názov hnutia.

Od marca 1990 potom vydával (dovtedy samizdatový) časopis oficiálne, od roku 1992 pod názvom Fragment. Vo svojom vydavateľstve F. R. & G vydal aj jeho knižnú edíciu. Po roku 1990 spolupracoval s literárnymi časopismi Kultúrny život a Romboid. Pre Slovenský rozhlas vytvoril sériu 23 fíčrov pod názvom Rodinné striebro a rozhlasových relácií Obuj sa a choď, Avantgardy, Európska poviedka a ďalších. Žil a tvoril v obci Dolný Bar neďaleko Dunajskej Stredy.

 Dielo  

 Próza 
 Spytovanie : (román) (2010, spoločné dielo Olega Pastiera a Ivana Kadlečíka, román koncipovaný z rozhovorov, textových fragmentov a korešpondencie)
 Krúženie : (fragmenty románu) (2014)

 Poézia 
 Tieň Chamraj (1981, samizdat)
 Pavúčie hniezda (1982, samizdat)
 Plot (1992)
 Oko za zub (1995)
 Možno (2003)
 Album (2006)
 Haiku, haiečku, haiku zelený : sedemnásťslabičná antológia (2011)

 Rozhlasová tvorba 
 Rodinné striebro (cyklus relácií o významných osobnostiach a udalostiach v slovenskej kultúre a histórii 20. storočia)

 Publicistika 
 Nezabúdanie (2004, kniha rozhovorov Olega Pastiera s Albertom Marenčinom)
 Z protiľahlého brehu (2008, kniha rozhovorov)
 Za ozvenou tichých hlasov (2011)
 Za ozvenou tichých hlasov II (2012)
 Za ozvenou tichých hlasov III (Príbeh Juraja Mojžiša) (2013)

 Ocenenia 
 2008: Cena Prix Bohemia Radio, hlavná cena v kategórii „Rok osmičkových výročí“ za fíčer Kropte! 
 2008: Novinárska cena – v špeciálnej kategórii Cena otvorenej spoločnosti za príspevok Rodinné striebro v Rádiu Slovensko
 2011: Prémia Literárneho fondu v oblasti rozhlas 
 2012: Výročná cena Literárneho fondu v oblasti rozhlasu 
 2013: Cena Dominika Tatarku za rok 2012 za knihu Za ozvenou tichých hlasov II (päť scenárov, päť koláží) 
 2013: Prémia Literárneho fondu v oblasti rozhlas 
 2014: Biela vrana za dlhodobý občiansky a kultúrny prínos i životnú konzistenciu 
 2015: Cena Václava Bendu, pamätná medaila za slobodu a demokraciu 
 2016: Rad Ľudovíta Štúra II. triedy za mimoriadne zásluhy o rozvoj demokracie, ochranu ľudských práv a slobôd a za literárnu a vydavateľskú činnosť, prepožičaný prezidentom SR Andrejom Kiskom 

 Referencie 

 Externé odkazy 

 Diela Olega Pastiera v súbornom katalógu Slovenskej národnej knižnice
 Oleg Pastier: Vlastne robím to, čo pred novembrom – rozhovor v denníku SME (2011)

Kategória:Slovenskí básnici
Kategória:Slovenskí publicisti
Kategória:Slovenskí vydavatelia
Kategória:Pracovníci Slovenského rozhlasu
Kategória:Disidenti v komunistickom Česko-Slovensku
Kategória:Osobnosti Nežnej revolúcie
Kategória:Laureáti Novinárskej ceny
Kategória:Laureáti Ceny Dominika Tatarku
Kategória:Laureáti Bielej vrany
Kategória:Držitelia Radu Ľudovíta Štúra II. triedy
Kategória:Osobnosti z Novej Dediny